Viking Grace muuttuu purjealukseksi 12. huhtikuuta - Viking Line Abp
ke, huhti 11, 2018 09.00 CET
Viking Line aloittaa yhteistyön Itämeren tuulten kanssa, kun M/S Viking Grace alkaa ensimmäisenä matkustaja-aluksena maailmassa hyödyntää tuulen voimaa mekaanisen roottoripurjeen avulla. Suomalaisen Norsepowerin kehittämän purjeen avulla säästetään polttoainetta ja vähennetään päästöjä. Viking Line astuu purjelaivojen aikaan 12.4.2018, jolloin M/S Viking Grace purjehtii ensimmäiselle matkalleen Turusta Tukholmaan tuulten avustamana.
Roottoripurjeen käyttöönotto kuvastaa Punaisten laivojen vihreitä arvoja. Ahvenanmaalaiselle varustamolle meri ja saaristoluonto ovat olleet sydämenasia ja elinkeinon edellytys jo vuosikymmeniä. Vuonna 2013 liikennöinnin aloittanut M/S Viking Grace on jo nykyisellään maailman ympäristöystävällisimpiä aluksia: se liikkuu nesteytetyllä maakaasulla ja on vähäpäästöinen sekä melutasoltaan hiljainen. Uuden purjeen ansiosta Turun saaristossa purjehditaan vielä entistäkin ympäristöystävällisemmin.
– Tämä on meille suuri päivä. Ahvenanmaalaisena varustamona elämme merestä, joten sen hyvinvoinnin edistäminen on meille hyvin tärkeää. Haluammekin olla edelläkävijöitä ympäristökuormitusta vähentävien ratkaisujen hyödyntämisessä. Suomalainen Norsepower on kehittänyt mekaanisesta roottoripurjeesta maailman johtavan ratkaisun, jolla voidaan vähentää polttoaineen kulutusta, ja meistä on valtavan hienoa, että saamme tämän innovaation käyttöön M/S Viking Gracelle ensimmäisenä matkustaja-aluksena maailmassa, kertoo Viking Linen toimitusjohtaja Jan Hanses.
– Norsepowerille on suuri ilo ja kunnia tehdä Viking Linen M/S Viking Gracesta vieläkin ympäristöystävällisempi uuden roottoripurjeteknologiamme avulla. Maailman viimeiset, perinteisillä purjelaivoilla liikennöineet varustamot olivat aikanaan ahvenanmaalaisia ja on hienoa, että ahvenanmaalainen Viking Line on edelläkävijä modernin apupurjeteknologian käyttöönotossa. Viking Linen ja Norsepowerin organisaatiot ovat tehneet ensiluokkaista yhteistyötä Norsepowerin roottoripurjeen yhteensovittamisessa Viking Grace -alukseen ja tämän projektin loppuunsaattaminen on kaikille projektiin osallistuneille hieno hetki, sanoo Norsepowerin toimitusjohtaja Tuomas Riski.
Itämeri , Tukholma , Turku , Viking Line , Viking Grace , roottoripurje , Magnus-ilmiö , Norsepower